《赋得灯前细雨赠别郑浮丘雨字韵》
明代·高棅

野馆昏色来，明灯静深坞。
故人惜睽违，共此尊前雨。
寒影明远心，夜声带离苦。
飘萧初拂席，飒沓仍近户。
重霭湿余芳，宿云暗平楚。
明发送君行，凄凄满南浦。

作者简介：（1350—1423）明福建长乐人，更名廷礼，字彦恢，号漫士。永乐初，以布衣召入翰林，为待诏，升典籍。博学能文，尤长于诗，为闽中十才子之一。又工书画，时称三绝。书得汉隶笔法，画源于米芾父子。有《唐诗品汇》等。